ET Euroopa Liidu Teataja L 313/25

NÕUKOGU OTSUS (EL) 2016/2026,

15. november 2016,

mis käsitleb liikmesriikide Euroopa Arengufondi osamaksusid, sealhulgas 2018. aasta ülemmäära, 2017. aasta osamaksu ja 2017. aasta osamaksu esimest osa ning indikatiivset ja mittesiduvat prognoosi aastase osamaksu kohta aastateks 2019–2020

EUROOPA LIIDU NÕUKOGU,

võttes arvesse Euroopa Liidu lepingut ja Euroopa Liidu toimimise lepingut,

võttes arvesse 23. juunil 2000. aastal Cotonous allkirjastatud koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel (1) (edaspidi „AKV-ELi partnerlusleping“) selle viimati muudetud kujul,

võttes arvesse sisekokkulepet nõukogus kokku tulnud liikmesriikide valitsuste esindajate vahel Euroopa Liidu abi rahastamise kohta mitmeaastase finantsraamistiku (2014–2020) alusel vastavalt AKV–ELi partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse Euroopa Liidu toimimise lepingu neljandat osa (2) (edaspidi „sisekokkulepe“), eriti selle artikli 7 lõiget 2,

võttes arvesse nõukogu 2. märtsi 2015. aasta määrust (EL) 2015/323, mis käsitleb 11. Euroopa Arengufondi suhtes kohaldatavat finantsmäärust (3) (edaspidi „11. EAFi finantsmäärus“), eriti selle artikli 21 lõiget 2,

võttes arvesse Euroopa Komisjoni ettepanekut

ning arvestades järgmist:

(1) Vastavalt 11. EAFi finantsmääruse artikli 21 lõikes 2 sätestatud menetlusele esitas komisjon 15. oktoobriks 2016 ettepaneku, millega nähakse ette a) liikmesriikide aastase osamaksu ülemmäär 2018. aastal, b) 2017. aasta osamaks, c) 2017. aasta osamaksu esimese osa suurus ja d) indikatiivne mittesiduv prognoos aastase osamaksu kohta aastateks 2019–2020.

(2) Euroopa Investeerimispank (EIP) edastas 28. juulil 2016 komisjonile oma hallatavate rahastamisvahendite kohta kulukohustuste ja maksete ajakohastatud prognoosi vastavalt 11. EAFi finantsmääruse artiklile 52.

(3) 11. EAFi finantsmääruse artikli 22 lõikes 1 on sätestatud, et osamaksunõuetega kustutatakse kõigepealt varasemate Euroopa Arengufondide (EAFid) raames ette nähtud summad. Seetõttu tuleks esitada 10. EAFi rahastamisnõue.

(4) Nõukogu võttis 30. novembril 2015 komisjoni ettepaneku alusel vastu otsuse (EL) 2015/2288, (4) millega määratakse liikmesriikide 2017. aasta EAFi osamaksude ülemmäärad järgmiselt: komisjonile 3 850 000 000 eurot ja EIP-le 150 000 000 eurot.

(5) Otsusega 2013/759/EL (5) lõi nõukogu 12. detsembril 2013 üleminekurahastu, mis käsitleb EAFi juhtimise üleminekumeetmeid alates 1. jaanuarist 2014 kuni 11. Euroopa Arengufondi jõustumiseni (edaspidi „üleminekurahastu“),

ON VASTU VÕTNUD KÄESOLEVA OTSUSE:

Artikkel 1

Liikmesriikide makstava aastase EAFi osamaksu ülemmäär 2018. aastal on komisjonile 4 550 000 000 eurot ja EIP-le 250 000 000 eurot.

Artikkel 2

Liikmesriikide aastaseks EAFi osamaksuks 2017. aastal määratakse 4 000 000 000 eurot. See jagatakse järgmiselt: komisjoni osa on 3 850 000 000 eurot ja EIP osa on 150 000 000 eurot.

Artikkel 3

EAFi osamaksude summad, mille liikmesriigid maksavad komisjonile ja EIP-le 2017. aasta osamaksu esimese osana, on esitatud käesoleva otsuse lisa tabelis.

Kõnealused osamaksude maksed võib ühendada kohandustega, mis tulenevad üleminekurahastu raames seotud summade mahaarvamisest vastavalt kohandamiskavale, mille iga liikmesriik edastab komisjonile 2015. aasta osamaksu kolmanda osa kindlaksmääramisel.

Artikkel 4

Aastase osamaksu indikatiivne ja mittesiduv prognoos on aastal 2019 komisjonile 4 500 000 000 eurot ja EIP-le 300 000 000 eurot ning aastal 2020 komisjonile 4 500 000 000 ja EIP-le 300 000 000.

Artikkel 5

Käesolev otsus jõustub selle vastuvõtmise päeval.

Brüssel, 15. november 2016 Nõukogu nimel eesistuja I. KORČOK

(1) EÜT L 317, 15.12.2000, lk 3.

(2) ELT L 210, 6.8.2013, lk 1.

(3) ELT L 58, 3.3.2015, lk 17.

(4) Nõukogu 30. novembri 2015. aasta otsus (EL) 2015/2288, mis käsitleb liikmesriikide Euroopa Arengufondi osamaksusid, sealhulgas 2017. aasta ülemmäära, 2016. aasta osamaksu, 2016. aasta osamaksu esimest osa ning indikatiivset ja mittesiduvat prognoosi aastase osamaksu kohta aastateks 2018 ja 2019 (ELT L 323, 9.12.2015, lk 8).

(5) Nõukogu 12. detsembri 2013. aasta otsus 2013/759/EL, milles käsitletakse EAFi juhtimise üleminekumeetmeid alates 1. jaanuarist 2014 kuni 11. Euroopa Arengufondi jõustumiseni (ELT L 335, 14.12.2013, lk 48).